દિપ્તીનો ભાઈ બાલા શર્મા રાજ્ય સ્તરનો ક્રિકેટર હતો. એ રોજ આગરાના એકલવ્ય સ્ટેડિયમમાં પ્રેક્ટિસ કરવા જતો હતો. 2007માં 9 વર્ષની દિપ્તીએ પણ એનાં ભાઈની સાથે સ્ટેડિયમમાં જવાની જિદ્દ પકડી હતી. પિતાએ હા પાડ્યા બાદ દિપ્તીને એનો ભાઈ સ્ટેડિયમ લઈ ગયો હતો. યોગાનુયોગ, એ જ દિવસે ત્યાં સિનિયર મહિલા ક્રિકેટર હેમલતા બાળકોને કોચિંગ આપતી હતી. દિપ્તી પણ એમાં સામેલ થઈ હતી. પ્રેક્ટિસ દરમિયાન એણે એક થ્રો સીધો સ્ટમ્પ પર કર્યો હતો. એ જોઈને હેમલતા ખૂબ પ્રભાવિત થઈ ગઈ હતી અને એણે તેને બીજી વાર બોલ સ્ટમ્પ પર ફેંકવા કહ્યું હતું. દિપ્તી બીજી વાર પણ સ્ટમ્પ્સને પાડી દેવામાં સફળ થઈ હતી. હેમલતાએ એને પૂછ્યું કે, તું ક્યારથી ક્રિકેટ રમે છે? તો દિપ્તીએ જવાબમાં કહ્યું હતું કે હું તો મારાં ભાઈને પ્રેક્ટિસ કરતો જોવા જ આવી છું. ત્યારે હેમલાએ એનાં ભાઈ બાલાને કહ્યું હતું કે દિપ્તીએ પણ ક્રિકેટ રમવું જોઈએ, આ ચોક્કસ એક દિવસ દેશની રાષ્ટ્રીય ટીમમાં એન્ટ્રી કરશે.